寒夜擁爐有懷淮上
作者：張耒
朝代：宋

paragraphs: 長安暮冬雪如山，堅冰錯落於其間。
八荒一雲同慘淡，北海怒迴江海翻。
老人此時不復出，閉戶燃薪守蓬蓽。
忽憶去年淮上舟，有客致酒頗豪逸。
三更堂下霜折木，坐上美人鳴寶瑟。
人生有情亦可憐，明眸皓齒如眼前。
主人金章作塵土，烟飛星散江南天。
知非蘧公時一歎，讀書梅叟並蕭然。
百年萬事費排遣，軟語須問東家禪。